stanford-oval/wikipedia huggingface dataset:
Eero A. Wuori
Elämä ja ura > Ura diplomaattina

Wuori toimi Suomen edustajana Lontoossa vuoteen 1952, vuodesta 1947 lähettilään arvolla. Hän oli myös Suomen valtuuskunnan neuvonantajana Pariisin rauhankonferenssissa. Lontoosta palattuaan hän oli sosiaaliministeriön yleisen osaston päällikkönä vuosina 1952–1953.
Presidentti Paasikivi nimitti Wuoren vuosikausien ajan täyttämättä olleeseen Suomen ulkoministeriön korkeimpaan virkaan eli poliittisen osaston päälliköksi 1. toukokuuta 1953 alkaen. Nimitys liittyi tilanteeseen, jolloin Paasikiven pitkäaikainen ystävä ja luottamusmies Carl Enckell oli siirtynyt eläkkeelle, ulkoministerin salkku oli joutunut hallitusneuvotteluissa puolueiden väliseksi kiistakapulaksi eikä ulkoministeriksi tahtonut löytyä ulkopolitiikan asiantuntijaa. Max Jakobsonin mukaan nimenomaan Wuori nosti ulkoministeriön poliittisen osaston päällikön tasavallan presidentin henkilökohtaiseksi luottamusmieheksi, johon presidentti piti yhteyttä ulkoministerin ohitse. Vuonna 1953 laatimassaan muistiossa Wuori ehdotti, että Suomen tulisi lähentyä ulkopolitiikassaan varovaisesti länsivaltoja. Hän oli poliittisen osaston päällikkönä vuoteen 1955.
Wuori oli Suomen suurlähettiläänä Moskovassa vuosina 1955–1963. Hän oli samalla myös Suomen edustajana Bukarestissa, Sofiassa ja vuodesta 1956 Kabulissa. Keväällä 1961 Neuvostoliiton kommunistisen puolueen (NKP) johto kiinnostui SKP:n johtajien ehdottamasta ajatuksesta, että Wuori pitäisi järjestää SDP:stä irtautuneen TPSL:n presidenttiehdokkaaksi vuoden 1962 vaaleihin. NKP kääntyi kuitenkin suunnitelmaa vastaan, koska se olisi voinut vaikeuttaa Urho Kekkosen uudelleenvalintaa, ja Wuori suostuteltiin luopumaan ehdokkaaksi pyrkimisestä. Niin sanottu noottikriisi alkoi, kun Neuvostoliiton ulkoministeri Andrei Gromyko jätti 30. lokakuuta 1961 Moskovan-suurlähettiläänä toimineelle Wuorelle nootin, jossa esitettiin Suomelle YYA-sopimukseen perustuvia ”konsultaatioita”.
Wuori kotiutui Moskovasta terveyssyistä vuonna 1963, mutta toimi vielä Suomen asianhoitajana Tukholmassa vuosina 1964–1965. Vuonna 1966 hänet nimitettiin tasavallan presidentin kanslian päälliköksi. Wuori liukastui 9. syyskuuta 1966 odottaessaan sateessa taksia Helsingin Mannerheimintiellä hotelli Marskin edessä ja löi päänsä katuun niin pahasti, että kuoli kolme päivää myöhemmin Punaisen Ristin sairaalassa.
Julkaisuja

Korkokanta (1932)
Taistelu työpalkasta (1935)
Suomen työväenluokan tie (1940)
Mitä SAK tahtoo (1943)
Kirjallisuutta

Apunen, Osmo & Wolff, Corinna: Pettureita ja patriootteja: Taistelu Suomen ulko- ja puolustuspolitiikan suunnasta 1938–1948.  (Historiallisia tutkimuksia, 244)  Helsinki:  Suomalaisen Kirjallisuuden Seura, 2009.  ISSN 0073-2559  ISBN 978-952-222-118-6
Eero A. Wuori sopimusyhteiskunnan rakentajana ja kansallisena vaikuttajana.  Helsinki:  Suomen ammattiliittojen keskusjärjestö, 2000.  ISBN 951-714-201-3
| 0 | 1 | 2 |
| --- | --- | --- |
| Edeltäjä: Väinö Salovaara | Suomen kulkulaitosten ja yleisten töiden ministeri 1944−1945 | Seuraaja: Onni Peltonen |
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Saksa  Suomi (KANTO) 
Henkilöt:  Kansallisbiografia  Biografiskt Lexikon  Uppslagsverket Finland  Biografiasampo
The Winner Takes It All

| ”The Winner Takes It All” ABBA |
| --- | --- | --- |

Singlen tiedot
 Albumilta: Super Trouper
 Julkaistu: 21. heinäkuuta 1980
 Tuottaja(t): Benny Andersson Björn Ulvaeus
 Tyylilaji: pop
 Kesto: 04.54
 Levy-yhtiö: Polar Music
ABBAn muut singlet
| ”I Have a Dream” 1979 | ”The Winner Takes It All” 1980 | ”On and On and On” 1980 |
The Winner Takes It All on ruotsalaisen ABBA-yhtyeen laulu. Musiikilliselta tyyliltään se on pop-balladi, sanoituksen aiheena on avioero. Se julkaistiin ensimmäisenä singlenä albumilta Super Trouper 21. heinäkuuta 1980. Singlen B-puolena julkaistiin sävelmä Elaine. Albumi Super Trouper julkaistiin 3. marraskuuta 1980.
Tausta ja vastaanotto

The Winner Takes It All -sävelteoksen kirjoittivat Björn Ulvaeus ja Benny Andersson, päävokalisti oli Agnetha Fältskog. Sanoituksen on katsottu viittaavan Fältskogin ja Ulvaeuksen avioeroon vuonna 1979. Ulvaeus on kuitenkin todennut, että heidän erossaan ei ollut voittajia. Laulu kertoo avioerosta yleisellä tasolla. The Winner Takes It All oli työnimeltään "The Story Of My Life".  Ensimmäinen versio sävelmästä tallennettiin 2. kesäkuuta 1980, mutta Andersson ja Ulvaeus pitivät sitä epäonnistuneena. Lopullinen, julkaistu versio tallennettiin 6. kesäkuuta 1980.
The Winner Takes It All nousi listaykköseksi Alankomaissa, Belgiassa, Britanniassa, Etelä-Afrikassa ja Irlannissa. Yhdysvalloissa se saavutti kahdeksannen sijan Billboard Hot 100 -listalla, joten se oli ABBAn neljäs ja viimeinen kymmenen kärkeen noussut laulu Yhdysvaltain listoilla. The Winner Takes It All menestyi myös Brasiliassa: se oli mukana huippusuositun saippuaoopperan Coração Alado ("Sydän siivillä") musiikista kootulla albumilla vuonna 1980.
The Winner Takes It All on mukana ABBAn sävelteoksiin perustuvassa Mamma Mia! -musikaalissa ja saman nimisessä elokuvassa. Sävelmä on sisällytetty useimpiin ABBA-yhtyeen "parhaat"-julkaisuihin, kuten 1982 julkaistulle ABBA  The Singles - The First Ten Years tupla-albumille. Sävelmään liittyvä musiikkivideo kuvattiin Göteborgin pohjoispuolella 12. heinäkuuta 1980.
Vuonna 2009 kappale pääsi mukaan kirjaan Tusen svenska klassiker, johon koottiin tuhat Ruotsissa julkaistujen kirjojen, elokuvien, äänilevyjen ja televisio-ohjelmien klassikkoa.
Rakenne

Benny Anderssonin mukaan "The Winner Takes It All" on sävellyksenä yksinkertainen. Siinä toistetaan kahta melodialinjaa. Melodiat on asetettu vastakkain ja ne on saatu heijastamaan muutoksia sovituksessa. Ensimmäisessä säkeistössä on vain piano ja akustinen kitara. Toisessa säkeistössä taustaa on voimistettu ja sävelmaailmaan yhtyvät rummut ja basso. Toisessa kertosäkeessä on sentimentaalinen crescendo. Kolmas säkeistö on sävyltään pohdiskeleva. Neljäs säkeistö toistaa ensimmäisen säkeistön säyseitä säveliä, mukana on vain piano ja jouset. Viimeinen kertosäe on voimakkaan sentimentaalinen ja nouseva.
Ensimmäisen kertosäkeen sanoitus on preesensissä. Teoksen kertojaminä ei halua käsitellä menneitä, ikäviä tapahtumia. Toinen kertosäe on imperfektissä. Kertoja laulaa eroon päättyneestä parisuhteestaan ja siinä tekemistään virheistä. Kolmas säkeistö palaa nykyhetkeen ja kertoja kyselee, mahtaako hänen entinen rakastettunsa viihtyä uudessa suhteessaan. Neljännessä säkeistössä toistetaan ensimmäisen säkeistön teemoja.
Kokoonpano

Agnetha Fältskog – päälaulu
Björn Ulvaeus – akustinen kitara
Anni-Frid Lyngstad – taustalaulu
Benny Andersson – piano
Kokoonpano > Muut muusikot

Mike Watson – basso
Lasse Wellander – sähkökitara
Ola Brunkert – rummut
Rutger Gunnarsson – jousisoittimet
Åke Sundqvist – lyömäsoittimet
Versioita

The Winner Takes All -sävelmästä on vuosikymmenien aikana levytetty kymmeniä versioita eri musiikkityyleissä ja useilla kielillä, muun muassa suomeksi, turkiksi ja espanjaksi.
Versioita > Suomalaiset versiot

Suomalaisista esiintyjistä englanninkielisen version kappaleesta ovat esittäneet ainakin lauluyhtye Rajaton, joka levytti oman versionsa vuonna 2006 ABBA-tribuuttialbumilleen Rajaton Sings ABBA With Lahti Symphony Orchestra sekä Saara Aalto, joka esitti laulun Englannin X-Factor ohjelmassa 26.11.2016.
Kappaleen ovat kääntäneet suomeksi Raul Reiman ja Jukka Itkonen. Reimanin version Sen kaiken toinen vie levytti artistiryhmä Super Singers albumilla Suomalaisia supertähtiä (1982). Itkosen sanoituksen Korttitalo vaan levytti ensimmäisenä Marjorie albumillaan Huone 213 (1992).
Versioita > Muut versiot

Ranskalaislaulaja Mireille Mathieu tulkitsi sävelmästä Alain Boublilin sanoittaman ranskankielisen version Bravo, Tu As Gagné ("Bravo, sinä voitit"). Se levytettiin alkuperäisestä hieman muunnettuna versiona Polar Studioilla Tukholmassa joulukuussa 1980.
Turkkilainen laulajatar Nilüfer levytti teoksen nimellä Yalnızlığımla Başbaşa ("Yksin yksinäisyyteni kanssa") albumillaan Nilüfer 84 (1990).
Ruotsalaisyhtye Fredan tulkinta sävelmästä julkaistiin vuonna 1992 kokoelmalevyllä ABBA: The Tribute (Polar Records).
Argentiinalaisduo Pimpinela levytti espanjankielisen version Solo Hay Un Ganador ("Voittajia on vain yksi") albumilleen Hay Amores Que Matan (1993).
Ruotsalaisesiintyjät Gladys del Pilar ja Dave Nerge esittivät sävelmän lavashow'ssaan ABBA: The True Story, esitys julkaistiin singlenä vuonna 1993.
Irlantilainen pop/rock -yhtye The Corrs levytti oman versionsa laulusta kokoelmalle Abbamania (1999).
Ruotsalaiset studiomuusikot The Black Sweden levyttivät sävelmästä kaksi versiota ABBA-tribuuttialbumilleen Gold (2000), toisen pehmeänä rock-tutkielmana, toisen akustisena versiona.
Belgialaislaulaja Dana Winner tulkitsi sävelmän englanniksi albumillaan Unforgettable (2001).
Brasilialainen ska punk -yhtye Randal Grave julkaisi oman versionsa albumilla Like To Do Girlie Stuff Sometimes (2001).
Saksalainen power metal -yhtye At Vance julkaisi sävelmästä oman tulkintansa albumilla Dragonchaser (2001).
Brittiläinen laulaja Samantha Fox levytti sävelmästä oman versionsa saksalaiselle ABBA Mania  -kokoelmalevylle (2005).
Brittiläinen laulaja Hazell Dean julkaisi laulusta version albumillaan The Winner Takes It All: Hazell Dean Sings Abba (2005).
Puolalaislaulaja Lidia Kopania levytti sävelmän englanninkielisenä albumilleen Intuicja (2006).
Korealaisartisti Moony (ei pidä sekoittaa saman nimiseen italialaisartistiin) levytti sävelmän englanninkielisenä albumilleen Whispering Of The Moon (2006).
Ruotsalainen oopperalaulaja Anne Sofie von Otter tulkitsi sävelmän ABBA-tribuuttialbumillaan I Let The Music Speak (2006).
Australialaislaulajat Kylie Minogue ja Dannii Minogue levyttivät sävelmästä oman versionsa 2008.
Näyttelijä Meryl Streep antoi sävelmästä tulkintansa elokuvassa  Mamma Mia! (2008).
Yhdysvaltalaisartisti Laura Branigan levytti useita tanssiversioita sävelmästä.
Lähteet ja viitteet

Abbasite.com
↑  http://www.guardian.co.uk/music/2008/jul/13/popandrock.film
↑  http://www.abbaannual.com/
↑  Gradvall, Jan ym. (2009). Tusen svenska klassiker: böcker, filmer, skivor, tv-program från 1956 till i dag. Tukholma: Norstedt. ISBN 978-91-1-301717-4.
1 2  Palm, Carl Magnus: ABBA, s. 324.  Suomentanut Livia Hekanaho. Helsinki:  Like, 2009.  ISBN 978-952-01-0260-9
Aiheesta muualla

Abba annual
| n k Abba |
| --- | --- |
 Agnetha Fältskog  Benny Andersson  Anni-Frid Lyngstad  Björn Ulvaeus 
Studioalbumit:  Ring Ring  Waterloo  Abba  Arrival  The Album  Voulez-Vous  Super Trouper  Gracias Por La Música  The Visitors  Abba Live  Live at Wembley Arena  Voyage 
Kokoelmat:  Greatest Hits  Greatest Hits Vol. 2.  The Singles – The First Ten Years  Abba Gold – Greatest Hits  Oro – Grandes Exitos  More Gold: More Abba Hits  Thank You for the Music  The Defintive Collection  The Abba Story  The Complete Studio Recordings  18 Hits  Number Ones  The Albums 
Singlet:  ”People Need Love”  ”He Is Your Brother”  ”Ring Ring”  ”Another Town, Another Train”  ”Love Isn’t Easy (But It Sure Is Hard Enough)”  ”Rock’n Roll Band”  ”Nina, Pretty Ballerina”  ”Waterloo”  ”Hasta mañana”  ”Honey, Honey”  ”So Long”  ”I’ve Been Waiting for You”  ”I Do, I Do, I Do, I Do, I Do”  ”Bang-A-Boomerang”  ”SOS”  ”Mamma Mia”  ”Rock Me”  ”Fernando”  ”Dancing Queen”  ”Money, Money, Money”  ”That’s Me”  ”Knowing Me, Knowing You”  ”King Kong Song”  ”The Name of the Game”  ”Take a Chance on Me”  ”Eagle”  ”Summer Night City”  ”Chiquitita”  ”Does Your Mother Know”  ”Voulez-Vous”  ”Angeleyes”  ”Gimme! Gimme! Gimme! (A Man After Midnight)”  ”As Good as New”  ”I Have a Dream”  ”The Winner Takes It All”  ”On and On and On”  ”Super Trouper”  ”Happy New Year”  ”Andante, Andante”  ”Lay All Your Love on Me”  ”One of Us”  ”When All Is Said and Done”  ”Head over Heels”  ”The Visitors (Crackin’ Up)  ”The Day Before You Came”  ”Under Attack”  ”Thank You for the Music”  ”I Still Have Faith in You”  ”Don’t Shut Me Down”  ”Just a Notion”  ”Little Things” 
Muuta:  diskografia
Virginia Ruzici

| Virginia Ruzici |
| --- | --- |

Henkilötiedot
Syntynyt: 31. tammikuuta 1955 
Tennispelaaja
Pituus:  1,73  m
Kätisyys:  oikeakätisyys
Ammattilaisena:  1975–1987
Palkintorahat:  1 183 728 USD
Kaksinpeli
Paras sijoitus:  8  (21. toukokuuta 1979)
Voitot/tappiot:  38–32
Nelinpeli
Paras sijoitus:  70  (12. lokakuuta 1987)
Voitot/tappiot:  38–27
Aiheesta muualla
ITF
WTA
Virginia Ruzici (s. 31. tammikuuta 1955 Câmpia Turzii) on romanialainen tennispelaaja. Hän voitti naisten kaksinpelin mestaruuden Ranskan avoimissa 1978 finaalivastustajanaan Mima Jaušovec.
Ruzici ylsi kaksinpelaajana jälleen loppuotteluun Ranskassa vuonna 1980, mutta hävisi Chris Evertille. Naisten nelinpelissä hän voitti vuonna 1978 Ranskan avointen mestaruuden pelitoverinaan Jaušovec. Kaksikko pääsi samana vuonna loppuotteluun myös Wimbledonissa.
Vuosina 1978 ja 1979 Ruzici pääsi lisäksi Ranskan avointen sekanelinpelin finaaliin. Hän vetäytyi ammattilaisuraltaan vuonna 1987.
Niko Anttola

| Mitalit> Maa:   Suomi.Miesten maastohiihto.MM-kilpailut  | Mitalit> Maa:   Suomi.Miesten maastohiihto.MM-kilpailut  | Mitalit> Maa:   Suomi.Miesten maastohiihto.MM-kilpailut  | Maa:   Suomi> Miesten maastohiihto. |
| --- | --- | --- | --- |
|  Hopeaa | Planica 2023 | 4 × 10 km viesti |  |
Niko Anttola (s. 13. helmikuuta 2003 Tornio) on suomalainen maastohiihtäjä ja MM-mitalisti. Hän edustaa seuratasolla ProSki Oulua.
Anttola saavutti nuorten MM-kilpailuissa hopeaa 4 × 5 kilometrin viestissä 2021. Nuorten MM-kilpailuissa 2022 hän sai hopeaa 10 kilometrin perinteisen hiihtotavan kilpailussa. Samana talvena käydyillä Euroopan nuorten olympiafestivaaleilla hän saavutti kultaa 7,5 kilometrin perinteisen hiihtotavan ja 10 kilometrin vapaan hiihtotavan kilpailuissa sekä pronssia 4 × 5 kilometrin sekaviestissä.
Anttola voitti nuorten maailmanmestaruuden 10 kilometrin vapaan hiihtotavan kilpailussa 2023. Hän saavutti samoissa kilpailuissa hopeaa 20 kilometrin perinteisen hiihtotavan yhteislähtökilpailussa. Ensimmäisissä aikuisten arvokilpailuissaan, Planican MM-kilpailuissa 2023 hän hiihti ankkuriosuuden Suomen saavuttaessa hopeaa 4 × 10 kilometrin viestissä. Hän oli samoissa kilpailuissa 24:s 15 kilometrin vapaan hiihtotavan kilpailussa. Trondheimin MM-kilpailuissa 2025 hän sijoittui 10 kilometrin perinteisen hiihtotavan kilpailussa 21:nneksi, 20 kilometrin yhdistelmäkilpailussa 37:nneksi ja 4 × 7,5 kilometrin viestissä kymmenenneksi.
Anttola kilpaili maailmancupissa ensimmäisen kerran Lahden 15 kilometrillä helmikuussa 2022. Ensimmäiset maailmancupin pisteensä hän saavutti oltuaan 38:s Rukan 10 kilometrin perinteisen kilpailussa marraskuussa 2022. Toistaiseksi parhaan sijoituksensa hän saavutti oltuaan vuoden 2024 Lahden maailmancupissa 20 kilometrin perinteisen hiihtotavan kilpailussa 19:s.
Anttola on saavuttanut SM-kilpailuissa hopeaa 20 kilometrin perinteisen hiihtotavan kilpailussa 2024 sekä pronssia 10 kilometrin perinteisen ja 15 kilometrin vapaan hiihtotavan kilpailussa 2023.
Anttolaa valmentaa hänen isänsä Marko Anttola, joka toimi aikoinaan Mika Myllylän henkilökohtaisena suksihuoltajana.
Anttola opiskelee Sotkamon urheilulukiossa.
Naisen sukupuolielinten silpominen

Naisten sukuelinten silpomisen yleisyys maailmassa vuonna 2020
Naisten sukuelinten silpomisen yleisyys Afrikassa 2016. Unicefin keräämät tilastot ovat keskittyneet Afrikkaan, vaikka tapaa esiintyy myös Lähi-idässä ja eräissä Aasian maissa.
Naisen sukupuolielinten silpominen tai naisen sukuelinten silpominen on toimenpide, jossa osa tytön ulkoisista sukuelimistä leikataan pois. Silpomisesta on käytetty  myös nimitystä naisen ympärileikkaus, mutta kyseessä on miehen ympärileikkausta yleensä niin paljon suurisuuntaisempi teko, että näiden kahden nimittämistä samalla nimityksellä pidetään harhaanjohtavana. UNICEF suosittelee puhumaan silpomisesta (female genital mutilation/cutting eli FGM tai FGC).
Nykyisin käytäntöä esiintyy eri muodoissaan lähinnä Afrikassa, ja jonkin verran myös Lähi-idässä ja Etelä-Aasiassa. Länsimaissa naisten sukuelimien silpominen on yleisesti paheksuttua ja laissa kiellettyä.
Maailman terveysjärjestö WHO määrittelee naisen sukuelinten silpomiseksi ”kaikki menetelmät, joihin sisältyy naisen ulkoisten sukuelinten osittain tai kokonaan poistaminen tai joissa muutoin vahingoitetaan naisen ulkoisia sukuelimiä muista kuin lääketieteellisistä syistä”.
Syitä silpomiseen

Sukupuolielinten silpominen on nähty keinona kontrolloida miesten ja naisten seksuaalisuutta, ja toisinaan tämä tavoite on myös suoraan ilmaistu. Nigerialaisen Igbo-yhteisön keskuudessa toimenpiteen on todettu vähentäneen naisen seksuaalisuutta sekä asenteiden, käyttäytymisen että halun suhteen. Naisten seksuaalisuuden kontrollointi on ollut tärkeää etenkin endogaamisissa paimentolaiskulttuureissa. Niissä halutaan estää se, että naiset saisivat lapsia suvun ulkopuolisille, sillä lapsi  kuului isän heimoon, jolloin naisen suku menettäisi lapsen oman tulevaisuutensa resurssina. Neitsyyden kontrollointi on kontrollin osana joskus saanut äärimmäisiä muotoja: naisen vagina voidaan ommella kiinni, ja siihen jätetään vain pieni aukko. Aviomiehen on tarkoitus leikata vagina auki hääyönä. Vaginan ompelulla taataan, ettei nainen ole voinut harrastaa seksiä ennen avioliittoa. Tässä mielessä se on ikään kuin toinen immenkalvo.
FGM on nähty myös aikuistumisriittinä. Se lujittaa yksilön kiinnittymistä omaan yhteisöönsä. Vastaavia tapoja on muitakin, kuten tatuoinnit tai muuhun kehoon kohdistuva silpominen.
Silpomisen muodot > Tyypit

Tyttöjen sukuelinten silpomisen muodot vaihtelevat alueellisesti lähes symbolisista muodoista Afrikassa esiintyviin hyvin radikaaleihin leikkauksiin.
Silpomisen muodot > Tyypit > Klitoris

Tyypin Ia leikkauksessa poistetaan klitoriksen huppu.
Tyypin Ib leikkauksessa poistetaan klitoris osittain tai kokonaan.
Silpomisen muodot > Tyypit > Pienet häpyhuulet ja klitoris

Tyypin IIa leikkauksessa poistetaan pienet häpyhuulet.
Tyypin IIb leikkauksessa poistetaan pienet häpyhuulet ja ainakin osa klitoriksesta.
Tyypin IIc leikkauksessa poistetaan pienet ja isot häpyhuulet ja ainakin osa klitoriksesta.
Silpomisen muodot > Tyypit > Faraoninen ympärileikkaus

Tyypin III ympärileikkauksessa eli infibulaatiossa tai faraonisessa ympärileikkauksessa poistetaan kaikki ulkoiset sukuelimet.
Silpomisen muodot > Tyypit > Muut muodot

Tyypillä IV viitataan muihin haitallisiin, ei-lääketieteellisistä syistä tehtyihin naisten sukuelinten muokkauksiin. Luokka sisältää muut, usein lähes symboliset toimenpiteet, joissa vuodatetaan verta pistämällä tai lävistämällä, mutta jotka eivät sisällä kudoksen poistamista.
85 % tyttöjen sukuelinten silpomisista on tyyppiä I tai II; 15 % on tyyppiä III, joka kuitenkin on yleinen Sudanissa, Somaliassa ja Djiboutissa.
Silpomisen muodot > Keskustelua eri muodoista

Tyttöjen sukuelinten silpomisia tapahtuu länsimaissakin kiellosta huolimatta. Siksi vakavimpien muotojen kitkemiseksi on esitetty, että sallittaisiin lievin muoto, pisto klitoriksen huppuun "sunna light", koska tämä ei vahingoita seksuaalisia toimintoja. Tämäkin muoto on torjuttu yleisesti, vaikka se on huomattavasti vähemmän vahingollinen kuin poikien ei-terapeuttinen ympärileikkaus, jossa poistetaan osa peniksen erogeenisesta kudoksesta. Perusteeksi on esitetty tyttöjen oikeus fyysiseen koskemattomuuteen. Esimerkiksi WHO vastustaa kaikkia tyttöjen ympärileikkauksen muotoja.
Sukuelinten silpominen aiheuttaa ainakin tyyppien I–IV kohdalla peruuttamattomia muutoksia naiselle, vaikka jossakin määrin vahinkoja voidaan myöhemmin korjata.
Yleisyys

Naisten sukuelimien silvonta on yleisintä Afrikassa, ennen kaikkea maanosan muslimienemmistöisissä valtioissa, mutta tapaa harjoitetaan myös Lähi-idässä sekä Etelä- ja Kaakkois-Aasian islamilaisen väestön keskuudessa, missä sen yleisyydestä on esitetty vaihtelevia arvioita. Silpominen on yleisintä Somaliassa, jossa 97 prosenttia naisista on silvottu. Yli tai lähes 90 prosenttia naisista on silvottu lisäksi niin ikään muslimienemmistöisissä Egyptissä, Eritreassa, Malissa, Djiboutissa, Sierra Leonessa ja Sudanissa. Burkina Fasossa FGM oli yleisintä muslimeilla (82 %), mutta se oli tavallista myös luonnonuskontojen edustajien (73 %) ja kristittyjen (68 %) keskuudessa.
Aiemmin uskottiin tavan keskittyneen lähinnä Afrikkaan, mutta Ruotsissa on havaittu, että 47 % Iranista, Irakista ja Kurdistanista tulleista tytöistä on leikattuja. Vuonna 2021 Ruotsissa arvioidaan olleen 40 000–50 000 ympärileikattua tyttöä tai naista. Vuonna 2015 ilmestyneen haastatteluihin perustuvan kirjan Suomen somalit mukaan tyttöjen ympärileikkauksista on Suomen somalipiireissä luovuttu. Tyttöjä lähetetäänkin ulkomaille erityisesti hankkimaan lääkärintutkintoja. THL kuitenkin arvioi ympärileikattujen tyttöjen ja naisten määräksi 10 000 vuonna 2020. Useimmiten ympärileikkauksesta kertovat somalitaustaiset tytöt.
Ennen silpomista on esiintynyt myös Keski-Amerikassa, ja 1800-luvulla englantia puhuvissa maissa itsetyydytyksestä tavattujen naisten klitoris saatettiin poistaa kokonaan tai osittain: jopa munasarjoja on 1800-luvulla poistettu. Osittaista poistoa on käytetty itsetyydytyksen ehkäisyyn Yhdysvalloissa vielä 1950-luvulla. Tiedossa on tapaus, jossa viisivuotiaalta tytöltä poistettiin klitoris masturboinnin lopettamiseksi vuonna 1948.
Yleisyys > Yhdistyneiden Kansakuntien rooli

Yhdistyneet kansakunnat alajärjestöineen katsoo, että mikään uskonto ei edistä eikä hyväksy naisten ympärileikkausta (FGM). Tyttöjen sukuelinten silpomista vastustavan järjestön Stop FGM Middle Eastin sivuilla on syytetty Unicefia silpomista koskevien tietojen vääristämisestä ja mielikuvan luomisesta siitä, että kyseessä olisi islamilaisen tavan sijaan afrikkalainen heimoperinne. Sen jälkeen, kun YK:n yleiskokous vuonna 2012 tuomitsi FGM:n, seurasi vuonna 2013 Unicefin laaja raportti silpomisen yleisyydestä maailmassa. Unicef oli rajoittanut aineistonkeruunsa vain tiettyihin maihin, jotka Jemeniä ja Irakia lukuun ottamatta sijaitsivat Afrikassa. Näin vahvistui käsitys siitä, että FGM on afrikkalainen heimotapa, joka esiintyy etenkin Somaliassa, Egyptissä, Sudanissa ja muutamassa muussa mustan Afrikan maassa. Tiedotusvälineet ja myös tutkijat Suomessa ovat levittäneet tätä näkemystä.
Unicef on myös tämän jälkeen välttänyt kokoamasta tilastoja Lähi-idän ja Aasian muslimimaista, vaikka uudet tiedot osoittavat, että FGM on niissäkin yleistä. Muun muassa Indonesia puuttui sen tilastoista, vaikka joidenkin tietojen mukaan FGM:n yleisyys siellä oli ainakin alueellisesti jopa 90 %. Indonesian 260 miljoonasta asukkaasta 80 % on muslimeita. Unicefin julkaisemat yleisyyskartat esittivät edelleen vain Afrikkaa.
Vuonna 2013 Unicef raportoi, että silvottujen naisten määrä oli vain 125 miljoonaa, ja määrä oli laskussa, sillä aiempien YK:n tilastojen mukaan määrä oli ollut 140 miljoonaa. Vuonna 2020 Unicef kuitenkin nosti luvun vähintään 200 miljoonaan lisäämällä tilastoihin myös Indonesian, missä yleisyydeksi arvioitiin alle 11-vuotiailla 49 %. Jos puolet Indonesian musliminaisista on silvottu, se yksin tekisi 100 miljoonan lisäyksen aiemmin esitettyihin lukuihin. Unicefin listalla oli nyt 31 maata, mutta listalta puuttuvat edelleen monet suuret muslimimaat ja muslimivähemmistöt. Intian šiialaisten keskuudessa silpominen koskee melkein kaikkia naisia.
Unicefin vuonna 2024 julkaiseman arvion mukaan silpominen on lisääntynyt merkittävästi 2010-luvulta lähtien ja silvottujen naisten kokonaismäärä on 230 miljoonaa.